Document ID: 32014R0439

KOMISIJOS ĮGYVENDINIMO REGLAMENTAS (ES) Nr. 439/2014
2014 m. balandžio 29 d.
kuriuo iš dalies keičiamas Reglamentas (EB) Nr. 250/2009, kuriuo įgyvendinamos Europos Parlamento ir Tarybos reglamento (EB) Nr. 295/2008 nuostatos dėl verslo struktūros statistikos rodiklių apibrėžčių ir duomenų perdavimo techninio formato
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 295/2008 dėl verslo struktūros statistikos (1), ypač į jo 11 straipsnio 1 dalies a ir c punktus,
kadangi:
(1)
Europos Parlamento ir Tarybos reglamentu (EB) Nr. 295/2008 nustatyta bendra Europos statistinių duomenų apie verslo struktūrą, veiklos rūšis, konkurencingumą ir veiklos rezultatus Sąjungoje rinkimo, perdavimo ir vertinimo sistema;
(2)
Komisijos reglamentu (EB) Nr. 250/2009 (2) nustatytos rodiklių apibrėžtys ir duomenų perdavimo techninis formatas;
(3)
reikia nustatyti įmonių, kuriose dirba bent vienas darbuotojas, demografinių rodiklių apibrėžtis, kad būtų lengviau tarptautiniu mastu lyginti rezultatus, ypač susijusius su verslumo statistika. Šios apibrėžtys turėtų būti įtrauktos į Reglamento (EB) Nr. 250/2009 I priedą. Todėl reikėtų atitinkamai atnaujinti duomenų perdavimo techninį formatą, nustatytą Reglamento (EB) Nr. 250/2009 II priede, įskaitant duomenų grupės identifikatorių sąrašą, serijas ir kintamųjų sąrašą;
(4)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 250/2009 I ir II priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Briuselyje 2014 m. balandžio 29 d.

Labels: 4
19
7
9
12